*Proiect*

**Guvernul Republicii Moldova**

**HOTĂRÎRE**

**Cu privire la aprobarea Regulamentului privind achiziționarea și distribuirea gratuită a merelor în școli**

În temeiul prevederilor art. 8 și 9 din Legea nr. 10 din 03 februarie 2009 privind supravegherea de stat a sănătății publice (Monitorul Oficial al republicii Moldova, 2009, nr.67, art.183), cu modificările și completările ulterioare, Guvernul

**H O T Ă R Ă Ș T E:**

1. Începînd cu anul școlar 2017-2018 se acordă gratuit, cîte un măr pe zi, elevilor din clasele I-IX care frecventează învățămîntul de stat și privat acreditat, pentru o perioadă de maximum 100 zile de școlarizare.
2. Se alocă din bugetul de stat suma de 40 milioane lei pentru achiziționarea și distribuirea în școli a merelor.
3. Se aprobă Regulamentul privind achiziționarea și distribuirea merelor în școli, conform anexei.
4. Agenția de Intervenții și Plăți în Agricultură se desemnează în calitate de autoritate națională contractantă responsabilă de realizarea achizițiilor publice, prin contractarea și achiziționarea a 3100 tone de mere.
5. Ministerul Agriculturii, Dezvoltării Regionale și Mediului, precum și Ministerul Educației, Culturii și Cercetării vor monitoriza achiziționarea și distribuția merelor în școli.
6. Se recomandă consiliilor raionale să supravegheze, în comun cu ministerele indicate în punctul 5 al prezentei hotărîri, achiziționarea și distribuția merelor în școli.
7. Ministerul Educației, Culturii și Cercetării cu suportul Ministerului Sănătății, Muncii și Protecției Sociale va asigura realizarea măsurilor educative în institituțiile de învățămînt școlare în vederea formării și reținerii obiceiurilor alimentare sănătoase în rîndul elevilor;
8. Ministerul Finanțelor va prevedea alocarea mijloacelor financiare la următoarea rectificare a bugetului pentru anul 2017 și la definitivarea bugetului pentru anul 2018.
9. Controlul realizării prezentei hotărîri se pune în sarcina dlui Octavian CALMÎC, viceprim-ministru, ministru al economiei și infrastructurii.

**Prim – Ministru Pavel FILIP**

*Contrasemnează:*

Ministru al economiei și infrastructurii Octavian CALMÎC

Ministru al agriculturii, dezvoltării

regionale și mediului Vasile BÎTCA

Ministrul al educației, culturii și cercetării Monica BABUC

Ministru sănătății, muncii și protecției sociale Stela GRIGORAȘ

Ministrul finanțelor Octavian ARMAȘU

Anexă

la Hotărîrea Guvernului

nr.\_\_\_\_\_ din \_\_\_\_\_\_\_\_\_

**Regulamentul**

**privind achiziționarea și distribuirea gratuită a merelor în școli**

1. **Dispoziții generale**

1. Regulamentul privind achiziționarea și distribuirea gratuită a merelor în școli (în continuare - Regulament) stabilește modul de achiziționare și distribuire gratuită a merelor în școli, precum și organizarea măsurilor educative în institituțiile de învățămînt în vederea formării și fixării obiceiurilor alimentare sănătoase în rîndul elevilor.

2. Achiziționarea și distribuirea gratuită a merelor se efectuează în anul de studii 2017-2018 și este destinată elevilor din clasele a I- IX-a, care frecventează învățămîntul de stat și privat acreditat, cîte un măr pe zi.

3. Cheltuielile pentru achiziționarea și distribuirea merelor, precum și desfășurarea activităților educative pentru promovarea consumului de fructe se acoperă din mijloacele financiare ale bugetului de stat și, după caz, din fonduri externe nerambursabile prin intermediul Agenției de Intervenții și Plăți în Agricultură (în continuare - AIPA).

1. **Achiziționarea și distribuirea merelor în școli**

4. Achiziționarea merelor se efectuează de către AIPA în conformitate cu procedurile de achiziție prevăzute de Legea nr. 131 din 3 iulie 2015 privind achizițiile publice, în loturi omogene, cîte 100 tone de mere.

5. Pentru desfășurarea procedurilor de achiziție publică, AIPA elaborează caietul de sarcini pentru producătorii agricoli cu stabilirea condițiilor specifice de participare la achizițiile publice.

6. Procurarea merelor se efectuează direct de la producătorii agricoli – orice persoană sau grup de persoane care practică activitate de întreprinzător, indiferent de forma organizatorico-juridică, care dețin în proprietate sau în folosință plantații de mere de rod, cu o suprafață care să ofere o roadă de cel puțin 100 tone de mere.

7. Prioritate în procedura de atribuire a contractelor de livrare a merelor se va acorda producătorilor agricoli care:

a) dețin în proprietate sau folosință depozit frigorific de păstrare cu o capacitate nu mai mică decît cantitatea de mere propusă în ofertă;

b) dețin în proprietate sau folosință mijloace de transport marfă;

c) provin din regiunea pentru care se înaintează oferta.

8. Merele achiziționate urmează să corespundă următoarelor cerințe:

a) calibrul minimum 60 mm (diametru maxim al secțiunii ecuatoriale) sau minimum 90 grame în greutate; soiuri de mere de toamna tîrzie omogene și încadrate în categoria I sau II conform reglementării tehnice corespunzătoare în vigoare;

b) fructele vor fi întregi, sănătoase, curate, fără corpuri străine, fără urme de atacuri de boli și dăunători, fără umiditate externă, miros și/sau gust străin;

c) ambalajul merelor va conține denumirea produsului (soiul de mere) și a producătorului, cantitatea netă, condiții de păstrare și mențiunea obligatorie „Produs distribuit gratuit în școli. Comercializarea interzisă!”.

9. Merele sunt însoțite de documente, care atestă proveniența și indicii de calitate a acestora.

10. Pentru transport se utilizează mijloacele de transport care să asigure integritatea și păstrarea calităților gustative și nutritive ale merelor.

11. Clauzele contractelor de achiziții vor prevedea graficul livrărilor în dependență de amplasarea școlilor și numărul de elevi în teritoriu conform anexei la prezentul Regulament.

12. Distribuția se realizează săptămînal, conform graficului livrărilor aprobat de AIPA.

13. Directorii de școli:

a) asigură condițiile de primire și recepție a merelor, precum și distribuția acestora elevilor prezenți la lecții;

b) răspund de respectarea condițiilor de igienă privind recepția și depozitarea merelor, precum și de evidența prezenței elevilor la distribuția merelor;

c) nominalizează una sau mai multe persoane care dețin în mod obligatoriu cunoștințe minime de igienă alimentară și/sau sunt instruite în acest sens și care au efectuat controlul medical periodic.

14. Plata pentru produse și prestarea serviciilor de logistică (depozitare și transport) se efectuează de către AIPA, conform contractelor, pe baza documentelor de recepție calitativă și cantitativă, confirmate de directorii de școli.

1. **Măsuri educative pentru promovarea consumului de fructe**

15. Măsurile adiacente distribuției de mere în scoli sunt următoarele:

a) organizarea de vizite la întreprinderi pomicole, stațiuni de cercetare pomicolă, la zilele recoltei, expoziții sau alte evenimente similare;

b) organizarea de concursuri tematice aferente consumului sănătos de fructe cu acordarea de premii, precum și organizarea activităților de grădinărit la nivelul școlilor;

c) organizarea de zile tematice dedicate consumului de fructe sau de activități educative practice.

16. Acțiunile de comunicare se realizează de către conducerea fiecărei școli prin expunerea de afișe realizate în conformitate cu prevederile legislației în vigoare.

Anexă

la Regulamentul privind

achiziționarea și distribuirea gratuită a merelor în școli